……………………………

…………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****г-жа десислава танева** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**ДОКЛАД**

от Атанас Добрев – Заместник-министър на земеделието, храните и горите

**Относно:** Проект на Наредба за определяне на вида, отличителните знаци, условията и реда за получаване, сроковете за износване на униформеното представително и униформеното теренно облекло от служителите в Изпълнителна агенция по горите, в нейните структури и държавните предприятия по чл. 163 от Закона за горите

**УВАЖАЕМА ГОСПОЖО МИНИСТЪР,**

На основание чл. 202 от Закона за горите внасям за одобрение Проект на Наредба за определяне на вида, отличителните знаци, условията и реда за получаване, сроковете за износване на униформеното представително и униформеното теренно облекло от служителите в Изпълнителна агенция по горите, в нейните структури и държавните предприятия по чл. 163 от Закона за горите (ЗГ).

С проекта на наредба се отменя Наредба № 3 от 2012 г. за определяне на вида, отличителните знаци, условията и реда за получаване, сроковете за износване на униформеното представително и униформеното теренно облекло от служителите в Изпълнителна агенция по горите, нейните структури, специализираните териториални звена и държавните предприятия по чл. 163 от Закона за горите, издадена от министъра на земеделието и храните (обн., ДВ, бр. 16 от 2012 г.).

 **Причини, които налагат приемането на акта**

 Налице е необходимост от прецизиране и актуализиране на съществуващите норми, които регламентират основно елементите на униформеното представително и теренно облекло, условията и срокът за износване, установено през периода от 2013 г. до настоящия момент. Изготвянето на нова наредба е необходимо, тъй като предлаганите промени са многобройни, съществени в структурно отношение и важни с оглед промяната на условията при предоставяне на униформено облекло, с оглед категорията служители. Друга причина е неяснота в част от разпоредбите на действащата наредба, което се дължи на обстоятелството, че след издаването ѝ са настъпили съществени промени, като същата е изготвена за две различни по естество и функционалност структури – Изпълнителна агенция по горите и държавните предприятия по чл. 163 от ЗГ. Друга промяна е свързана с необходимостта от прецизиране броя на теренното облекло, с оглед ежедневното му използване при изпълнение на служебните задължения.

 **Цели**

 Целта на новата наредба е да се отстранят съществуващи несъответствия, и привеждането ѝ в съответствие с действителната фактическа обстановка от една страна за служителите в Изпълнителна агенция по горите, а от друга, за служителите в шестте държавни предприятия по чл. 163 от ЗГ. По този начин ще бъдат избегнати противоречия, непълноти и неточности в нормативната уредба, което от своя страна ще доведе до по-голяма ефективност/удобство при носене и отчитане на сроковете за износване на облеклото.

 Другата основна цел е подобряване условията на труд и задоволяване потребностите на служителите със своевременно осигуряване на цялото необходимо количество по елементи теренно облекло, съответно сроковете за износване на представително облекло за служителите в териториалните поделения на държавните предприятия по чл. 163 от ЗГ, назначени за предотвратяване и установяване на нарушения в горските територии по реда на чл. 188 от ЗГ, съобразявайки се със специфичната дейност, която извършват. Това ще доведе и до оптимизиране на разходите за униформено облекло, чрез правилно разпределение на видовете облекло и техния срок за износване, не само по елементи, но и по категория служители, в зависимост от тяхната специфична дейност (на терен и в администрацията).

 **Финансови и други средства, необходими за прилагането на новата уредба**

За приемането на проекта на акт не са необходими допълнителни разходи/трасфери/други плащания по бюджета на Министерството на земеделието, храните и горите. Приемането на проекта на наредба не изисква допълнителни средства от бюджета на Министерството на земеделието, храните и горите.

 **Очаквани резултати от прилагането на акта**

 Условията и реда за предоставяне на униформено облекло са различни за служителите на Изпълнителна агенция по горите и нейните структури, от една страна, и държавните предприятия по чл. 163 от ЗГ и териториалните им поделения, от друга страна, поради което са разделени в две отделни глави, като по този начин се внася по-голяма яснота по отношение на прилагането на отделните разпоредби.

 Съгласно глава втора от проекта, отнасяща се до Изпълнителна агенция по горите и нейните структури, право на униформено представително облекло имат служители, които са в служебно или трудово правоотношение с ИАГ и нейните структури, с изключение на горските инспектори по трудово правоотношение. Право на униформено теренно облекло имат горските инспектори по трудово правоотношение, горските инспектори по служебно правоотношение, служителите от специализираната администрация по смисъла на Закона за администрацията и служителите, на които със заповед на изпълнителния директор на ИАГ са възложени функции по чл. 197 ЗГ. Предвидено е, чеправо на униформено представително и униформено теренно облекло имат изпълнителният директор на ИАГ, заместник – изпълнителните директори на ИАГ, главния секретар на ИАГ, директорите на регионалните дирекции по горите и директорите на специализираните териториални звена.

 Проектът на наредба посочва елементите по вид и брой от униформено представително и униформено теренно облекло, които ще се изработват по модел, плат и цвят, определени със заповед на изпълнителния директор на Изпълнителна агенция по горите, респ. за останалите елементи от униформеното представително и униформеното теренно облекло да се изплаща левовата равностойност, отново след издаване на заповед на изпълнителния директор на ИАГ, с които се определят единичните цени на конкретните елементи от облеклото. Разграничението в начина на получаване на полагащото се облекло на различните категории служители се прави с оглед различните функции на общата и специализираната администрация.

 Срокът на износване на съответното облекло, както за служителите в ИАГ и в нейните структури, така и за служителите в ДП по чл. 163 от ЗГ и в териториалните им поделения са посочени в приложения към проекта на наредба, с които са определени различен брой полагащо се облекло и различен срок на износването им.

**Анализ за съответствие с правото на Европейския съюз**

Предложеният проект на наредба не съдържа разпоредби, транспониращи актове на Европейския съюз, поради което не е изготвена и приложена таблица за съответствие с правото на Европейския съюз.

**Информация за проведените обществени консултации**

На основание чл. 26, ал. 2 от Закона за нормативните актове, в процеса по изработване на проекта на наредба са проведени обществени консултации.

В изпълнение на чл. 26, ал. 3 и 4 от Закона за нормативните актове, проектът на наредба и докладът (мотивите) от заместник-министъра на земеделието, храните и горите са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни. Направените целесъобразни бележки и предложения са отразени.

Съгласно чл. 26, ал. 5 от Закона за нормативните актове справката за постъпилите предложения от обществените консултации заедно с обосновка за неприетите предложения са публикувани на интернет страницата на Министерството на земеделието, храните и горите и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите, утвърдени със Заповед № РД 09-108 на министъра на земеделието, храните и горите от 11.02.2020 г., като направените целесъобразни бележки са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 202 от ЗГ, предлагам да одобрите предложения Проект на Наредба за определяне на вида, отличителните знаци, условията и реда за получаване, сроковете за износване на униформеното представително и униформеното теренно облекло от служителите в Изпълнителна агенция по горите, в нейните структури и държавните предприятия по чл. 163 от Закона за горите.

|  |  |
| --- | --- |
| **Приложение:**  | 1. Проект на наредба
2. Справка за отразяване на постъпилите становища;
3. Справка за отразяване на постъпилите предложения от обществените консултации;
4. Постъпилите становища.
 |

С уважение,

**АТАНАС ДОБРЕВ**

*Заместник-министър на земеделието, храните и горите*